આ સરોવરો અન્યોન્ય જોડાયેલાં હોવાથી ઈરી સરોવરમાં જળવાહનવ્યવહાર વ્યસ્ત રહે છે. મિનેસોટાનાં લોહઅયસ્ક અને ટેકોનાઈટ તથા મિશિગનનો ચૂનાખડક વાહણો દ્વારા ઓહાયોનાં બંદરો સુધી પહોંચાડાય છે. આ કાચો માલ ઓહાયોની પોલાદની મિલો તેમજ પેન્સિલવેનિયાની પિટ્સબર્ગની મિલોમાં ઉપયોગમાં લેવાય છે. કિનારે આવેલું બફેલો અનાજની હેરફેર માટે ઘણું અગત્યનું બંદર છે. ઓહાયોના ટોલેડો પરથી કોલસાની હેરફેર થાય છે. ઓહાયોનાં ટોલેડો, સેન્ડસ્કી, કલીવ લૅન્ડ, અસ્થાબુલા અને કોનિયૉટ બંદરો આ સરોવરકાંઠે આવેલાં છે. પેન્સિલવેનિયાનું ઈરી તેમજ ન્યૂયૉર્કનું બફેલો પણ મુખ્ય બંદરો છે. કાંઠા પરનાં શહેરો અને ઉદ્યોગોએ તેમની ગટરો અને રસાયણ કચરાથી આ સરોવરજળને પ્રદૂષિત કર્યાં છે; પરિણામે અગાઉ અહીં વિપુલ પ્રમાણમાં મળતી માછલીઓનો પુરવઠો ઘટી ગયો છે, મનોરંજનના સ્થળ તરીકે પણ તેનું મહત્વ ઓછું થયું છે; 1970ના દાયકાથી તેનાં આરક્ષણ અને જાળવણીના પ્રયાસો આદરવાથી તેનું પ્રદૂષણ ઘટાડી શકાયું છે અને માછલીઓનો પુરવઠો પણ વધ્યો છે.